ኣብ 6ይ ዙርያ መረፃ ንምውድዳር ዝተዓጠቑ ብርክት ዝበሉ ፖለቲካዊ ሰልፍታት ነይሮም። ምስቶም ሓደሽቲ ዝተመዝገቡ ሓዊስካ በዝሖም ናብ ኣማኢት ክብ ኢሉ። ብድሕሪኡ እቲ መረፃ ብሰንኪ ለበዳ ኮሮናቫይረስ ዘይካየድ እንተደኣዀይኑ ካልእ ኣማራፂ ምጥቃም ከምዝከኣል ሓሳባት ቀሪቦም። ንኣብነት ጃዋር መሓመድ "ድሕሪ ወርሒ መስከረም ሕጋዊ ስልጣን ዘለዎ ውልቀሰብ ኰነ ፖለቲካዊ ሰልፊ ኣይክህሉን" ዝብል ግልፂ መርገፁ ኣፍሊጡ እዩ። የግዳስ ካብ ኩሎም ፖለቲካዊ ሰልፍታት ዝተወከለ መንግስቲ ስግግር ክዋቐር ከምዘለዎ ደጋጊሙ ገሊፁ እዩ። ብኣንፃሩ ንሰልፊ ብልጽግና ዝመርሕን ቀዳማይ ሚኒስትር ኰይኑ ዘሎ ዶ/ር ኣብዪ ኣሕመድ ዓሊ፡ ስግግር መንግስቲ ዝበሃል ብሕገ መንግስቲ ኢትዮጵያ ተቐባልነት ዘይብሉን ክምስረት ኣለዎ ተባሂሉ ፍጹም ዘይሕለምን እዩ እንትብል ኣትሪሩ ተቓዊሙ እዩ። ተቓወምቲ ውድባት ትግራይ ንክልላዊ ምርጫ ክሳብ ክንደይ ድልዋት'የን?
